Diari Oficial de la Generalitat Valenciana


Sumari del DOGV 4959, del 04-03-2005 (2005/2148)

ORDRE de 15 de febrer de 2005, de la Conselleria d'Economia, Hisenda i Ocupació, per la qual es regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2005/02/15/(1)/dof/vci/html**

### Dades del document

Número de DOGV
:   4959

Data del DOGV
:   04-03-2005

Secció del DOGV
:   I. DISPOSICIONS GENERALS

Número del document
:   2005/2148


Data del document
:   15-02-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * base de dades
    * administració regional
    * formulari
    * persona física
    * comptabilitat pública
    * legislació
    * dades personals
    * persona jurídica

ORDRE de 15 de febrer de 2005, de la Conselleria d'Economia, Hisenda i Ocupació, per la qual es regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat Valenciana. [2005/2148]
  
El Sistema d'Informació Comptable de la Generalitat Valenciana compta amb un fitxer automatitzat, creat mitjançant ordre d'esta conselleria, de 21 de juny del 2002, la modalitat del qual és el registre de les dades de les persones físiques i jurídiques relacionades econòmicament amb l'administració de la Generalitat Valenciana per operacions comptables, i que es troba associat a la gestió dels pagaments per transferència que realitza el Tresor de la Generalitat Valenciana.
  
El procediment per a la comprovació i incorporació de dades a este fitxer del Sistema d'Informació Comptable, així com per a la seua modificació, ha d'estar revestit, per tant, de les suficients garanties que permeten identificar perfectament les persones físiques i jurídiques que es relacionen econòmicament amb la Generalitat Valenciana, així com atorgar validesa a les dades sobre domiciliació de pagaments que estes proposen a través del model d'instància que s'adjunta a esta ordre com annex, en l'elaboració de les quals han participat activament els servicis d'organització de les conselleries i que ha sigut confeccionat seguint els criteris de normalització dels formularis utilitzats pels ciutadans en les seues relacions amb l'administració de la Generalitat Valenciana, com preveu el Decret 131/1998, de 8 de setembre, del Govern Valencià, per a l'ordenació del sistema d'informació administrativa al públic (Prop).
  
La Intervenció General, en l'exercici de les funcions que té encomanades en relació amb la intervenció formal i material dels pagaments, serà l'òrgan responsable del manteniment d'este fitxer i, per tant, el que incorporarà i modificarà les dades dels tercers que es relacionen econòmicament amb la Generalitat Valenciana, seguint per a això el procediment previst en la present ordre.
  
En virtut d'això, segons el que disposa l'article 35 e) de la Llei 5/1983, de 30 de desembre, de Govern Valencià, en relació amb el que disposa l'article 41 del Text Refós de la Llei d'Hisenda Pública de la Generalitat Valenciana,
  
DECRETE
  
Article l. Àmbit
  
La present ordre regula el procediment per a tramitar altes, baixes i modificacions de tercers i de les seus dades de domici1iació de pagaments en el fitxer COMPTABILITAT del Sistema d'Informació Comptable de la Generalitat Valenciana, inscrit en l'Agència de Protecció de Dades amb el número 3850880544 i creat per a registrar les dades de les persones físiques i jurídiques relacionades econòmicament amb l'administració de la Generalitat Valenciana per operacions comptables.
  
Article 2. Delimitació
  
A efectes del que preveu esta ordre, tindran la consideració de tercers les persones físiques o jurídiques o les entitats sense personalitat jurídica, públiques o privades, que es relacionen amb l'administració de la Generalitat Valenciana com a conseqüència d'operacions pressupostàries o no pressupostàries, i a favor de les quals s'expedisquen pagaments que estiguen subjectes a intervenció prèvia.
  
Article 3. Conceptes: classes d'altes, baixes i modificacions
  
1. Són sol·licituds d'Alta de Nou Perceptor aquelles instàncies que recopilen les dades d'un tercer que inicia la seua relació econòmica amb l'administració de la Generalitat Valenciana.
  
2. Són sol·licituds d'Alta de Nova Versió aquelles instàncies que recopilen un nou conjunt de dades bancàries, que no modifiquen les d'anteriors versions d'un tercer d'alta.
  
3. Són sol·licituds de Modificació aquelles instàncies que recopilen els canvis en dades d'un tercer ja d'alta que no constituïsquen Alta de Nova Versió.
  
4. Són sol·licituds de Baixa aquelles instàncies per mitjà de les quals un tercer sol·licita l'anul·lació d'una de les seues versions actives.
  
Article 4. Registre de dades per mitjà del model d'instància «Manteniment de Tercers»
  
1. Les altes, baixes i modificacions a sol·licitud dels titulars de les dades, seran presentades davant de l'àrea, servici o departament on es gestionen els procediments administratius amb repercussió comptable, pels interessats o pels seus representants legals omplint com cal el model d'instància «Manteniment de Tercers» de l'annex d'esta ordre, adjuntant la documentació següent:
  
a) Acreditació, si és el cas, del poder de representació de la persona jurídica pel firmant de la declaració continguda en la instància.
  
b) Document d'Identificació NIF, CIF, NIE, passaport, targeta de resident, VAT o un altre corresponent al titular de les dades.
  
c) Acreditació de la titularitat del compte bancari del tercer.
  
2. Una vegada rebudes les instàncies, es procedirà a la comprovació de l'exactitud de les dades que continguen i a l'examen de la documentació que s'adjunte, i es requerirà a l'interessat l'esmena de les deficiències que continguen conforme al que preveu la Llei de Procediment Administratiu Comú, així com a interessar, si és el cas, la declaració de la suficiència dels apoderaments per part dels servicis jurídics de la Generalitat Valenciana.
  
3. Després de la depuració, si és el cas, dels defectes de la instància i obtinguda la declaració de suficiència dels poders, el responsable de l'àrea, servici o departament davant del qual es formule la sol·licitud certificarà que ha comprovat la personalitat, la capacitat i, si és el cas, la representació que exercix el sol·licitant, es pronunciarà sobre la seua suficiència, i proposarà a la Intervenció Delegada el registre de les dades corresponents en el fitxer de COMPTABILITAT, per a això li enviarà el model d'instància degudament omplit.
  
4. La Intervenció Delegada, a la vista de la proposta formulada pel departament gestor i després de la comprovació de la firma del responsable de l'àrea, servici o departament proponent, autoritzarà el registre de les dades amb la superació prèvia de les validacions del sistema informàtic.
  
Article 5. Requisits de la instància.
  
1. S'emprarà una instància per a cada una de les sol·licituds d'alta, baixa o modificació.
  
2. No es pot declarar ser Resident i No Resident al mateix temps. Un canvi de Resident a No Resident o viceversa requerix la corresponent sol·licitud de modificació pel titular de les dades.
  
3. Els blocs A «Dades del Tercer», B «Dades Bancàries», C «Declaració» i D «Certificació», han d'omplir-se obligatòriament, a excepció del bloc C en les baixes.
  
4. Tots els comptes s'ajustaran a la codificació normalitzada internacional IBAN.
  
Article 6. Validacions del sistema informàtic
  
1. El Sistema Informàtic Comptable incorporarà les validacions que s'especifiquen i aproven funcionalment i tècnicament.
  
2. Es rebutjaran les altes de tercers el número de document d'identificació de les quals no complisca les especificacions de format vigents per a cada tipus de document.
  
3. Es rebutjaran les altes de tercers que no complisquen les especificacions corresponents a la combinació entre tipus de tercer i tipus de document d'identificació.
  
4. El Sistema Informàtic Comptable desenvoluparà el nom o denominació social del tercer, en els mateixos termes que assenyala el seu número o codi d'identificació fiscal, quan en la instància s'haja abreviat, sense que això es considere modificació.
  
5. Tampoc es considerarà modificació l'actualització de noms o denominacions socials d'un NIF o CIF notificades per l'Agència Tributària.
  
6. Les modificacions de versions de tercer tindran efecte en els documents comptables que es proposen des de la data de registre d'estes en el fitxer COMPTABILITAT.
  
Article 7. Caducitat dels registres actius
  
En les operacions d'obertura de cada exercici comptable, el sistema informàtic inhabilitarà per caducitat les versions dels tercers que no hagen registrat apunts comptables en els dos exercicis anteriors, així com a tots aquells el cessament d'activitat dels quals haja notificat l'Agència Estatal d'Administració Tributària.
  
Article 8. Conservació de la documentació
  
La custòdia de les instàncies correspon a les Intervencions Delegades receptores de les dades, com a justificació de la seua incorporació al fitxer de COMPTABILITAT, i per tant, hauran de ser conservades per estes.
  
DISPOSICIÓ ADDICIONAL
  
Es faculta la Intervenció General de la Generalitat Valenciana perquè dicte totes les instruccions que siguen necessàries que per a l'adequada aplicació del que preveu la present ordre.
  
DISPOSICIÓ FINAL
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Valencia, 15 de febrer de 2005
  
El conseller d'Economia, Hisenda i Ocupació


Còpia Permalink ELI